Gyimesi, György, poslanec NR SR (2021-12-08):
Vážený pán predsedajúci, vážený pán minister, vážené dámy, vážení páni, vážená neprítomná opozícia, ktorá aj touto svojou neprítomnosťou dokazuje to, ako strašne im záleží na tom, aby táto diskusia ohľadom pomoci občanom 60+ bola, okrem toho, že by bola vecná, aby bola aj taká, akú si oni zaslúžia, aby si vypočuli argumenty z vašej strany také, ktoré by boli schopné ich nejakým spôsobom ovplyvniť. Pretože to, čo robíte vy, je obyčajné vrieskanie, tliachanie a šírenie rôznych hoaxov, neprávd, osočovania koaličných poslancov, osočovanie podpredsedu vlády a ministra financií a toto je to jediné, čo asi viete, pretože okrem toho neviete nič. Ja som si za celý čas, odkedy počúvam túto diskusiu, samozrejme, bolo aj niekoľko prestávok, kedy som kvôli iným pracovným povinnostiam nepočúval, nepočul ani jeden logický argument, prečo by táto pomoc pre kategóriu občanov nad 60 rokov nemala byť. Áno, môžme sa baviť o tom, aká by mala byť výška tej pomoci, spôsob jej vyplácania alebo to, akým spôsobom sa tie peniaze dostanú k tým ľuďom do vrecák, ako ich môžu minúť, kde ich môžu minúť. Áno, toto je vecná debata. Toto je vecná diskusia. Ale nie toto vrieskanie a nie toto osočovanie, ktoré tu predvádzate. A vtedy, keď príde na lámanie chleba, kedy si máme to vydiskutovať na mieste, kde sa to vydiskutovať má, tak jednoducho všetci zo sály zdrhnete. Je vás tu päť, keď dobre počítam, pretože už zdrhol aj podpredseda Blanár. Toto je to, čo vám alebo čo mne na vás vadí okrem toho, že vy tých ľudí, týchto seniorov svojím počínaním, svojimi výčinmi zabíjate. Zabíjate ich tým, že ich voláte na protesty, na protivládne protesty, vyzývate ich, aby skákali na bránu Úradu vlády, aby ju rozbíjali bejzbalovými palicami. Ja by som bol zvedavý, koľko z tých ľudí už nie je medzi nami. A verte mi, že za týchto mŕtvych nemôže ani Igor Matovič, ani Eduard Heger, ani táto vláda. Môžte za to jedine vy, neprítomná opozícia. Covid si nikto z nás nevymyslel. Covid sme dostali do vienka od prvého dňa, odkedy si táto vláda sadla do svojich kresiel, a okrem toho, že riešila zdefraudovaný rozpočet, ktorý zaťala predchádzajúca vláda vo výške 1,7 mld. eur, to boli nekryté výdavky, ktoré ste si poschvaľovali aj s vašou pomocou pred voľbami, tak okrem tohoto musí riešiť aj pandémiu. A sme jedinou krajinou na svete, ktorá, ktorej opozícia nepomáha koalícii v riešení pandemickej situácie, ale ju cynicky, doslova zločinecky využíva na to, aby sa čím skôr dostala späť k moci, k válovom, aby sa vyhla možno trestnému stíhaniu, aby sa všetky tie špinavosti, ktoré ešte do dnešného dňa neuzreli svetlo sveta, aby ho nikdy ani neuzreli. A vám je úplne jedno, koľko tých ľudí zomrie. A je tu jeden človek, ktorý sa postavil do čela tejto, tohto boja proti tej pandémii, volá sa Igor Matovič. A vy ho torpédujete od rána do večera. A nielen vy. Robia to aj liberálne médiá, ktoré sú absolútne nešťastné z toho, že ich favorit Progresívne Slovensko tu medzi nami nie je. Že sa pozerá na parlament zvonku. Nepoznám ani jedno jediné opatrenie, ktoré priniesla vláda alebo ktoré vymyslel Igor Matovič, ktoré by ste vy neoznačili za hlúposť. A vôbec vám nevadí, že veľkú väčšinu z týchto opatrení okopírovali aj iné krajiny. A to sú krajiny tie, ktoré sa považujú za bohatší, inteligentnejší, rozumnejší Západ, napríklad Rakúsko, pokiaľ ide o očkovaciu lotériu, alebo pokiaľ ide o Veľkú Britániu, Kanadu ohľadom celoplošného testovania. Nikoho z vás nenapadlo povedať, že áno, to celoplošné testovanie, ktoré je mimoriadne otravné, ktoré bolo pre ľudí po určitom čase dokonca aj zničujúce, pretože sa sťažovali všetci, zrazilo krivku na jeden celý mesiac. A napriek tomu som nepočul ani jedno jediné slovo, že áno, to testovanie malo zmysel. Potom sme sa, samozrejme, bavili o tom, či sa má testovať celoplošne, či sa má testovať v ohniskách. A toto je už naša chyba. Pretože aby som nekritizoval len vás, adresujem kritiku aj do vlastných radov. Áno, my bojujeme aj v rámci koalície s opozíciou. A je to mea culpa, mea maxima culpa. Všetkým občanom, ktorí sa na to musia pozerať, pretože máme rozdielne pohľady na tú istú vec, ako riešiť pandémiu. A okrem toho, že sú tieto pohľady rozdielne, je aj rozdielny pohľad na politiku ako takú. Pretože hnutie OĽANO ako líder boja proti koronavírusu a tejto pandémii nehľadí na svoje percentá, ktoré stráca, pretože pre nás je podstatný ľudský život. Nielen ten, ktorý sa začne počatím, ale každý jeden. Aj tých seniorov, ktorých vy svojím nezodpovedným prístupom dennodenne zabíjate. A potom sú tu strany, ktoré si hľadia na svoje percentá, ktoré, ja si myslím, že kým dôjde k voľbám, budú rapídne klesať, pretože aj táto pandémia raz skončí. A ja si myslím, že nás by mala súdiť história a nie vy, dámy a páni z opozície. Musím spomenúť aj ten úplne pôvodný návrh, kvôli ktorému sme tu a ktorý riešime už teda tretí deň, a to je výška tej pomoci seniorom, ktorá mala byť pôvodne 500 eur, navýšená o ďalších sto. Všetky vaše požiadavky, všetky vaše výkriky z opozičných lavíc, všetky výkriky na facebooku, všetky výkriky na mimoriadnych schôdzach a aj na tých alebo v tých formách, ktoré ste zvolávali na námestiach, boli akceptované, pretože práve títo ľudia, ktorí to najviac potrebujú, tieto peniaze mohli dostať. To, ako ste sa k tomu postavili aj vy, hovorí tiež za to alebo o tom, že vás nezaujíma riešenie pandémie. Vás zaujímajú vaše percentá a to, kedy táto vláda padne. A ja vám viem zagarantovať, že táto vláda s najväčšou pravdepodobnosťou nepadne. Minimálne na tomto nie. Ja osobne považujem nápad dať 500 plus 100 eur s tým, že by sa tieto peniaze dali použiť aj napríklad pri platbách alebo pri úhradách rôznych služieb, za výborný nápad, za zabitie dvoch múch jednou ranou. Pretože časť týchto peňazí pôjde skutočne tým seniorom, ktorí to potrebujú, napríklad aj na krytie energií alebo zvýšenia cien energií, a časť si mohli podľa svojho uváženia investovať do tých sektorov, ktoré to najviac potrebujú. Do tých sektorov, ktoré vy kritizujete, že táto vláda nechala napospas osudu, nechala ich napospas pandémii. A vy viete veľmi dobre, že to takto nie je. Som presvedčený, že ak by s takýmto návrhom som prišiel ja ako poslanec Národnej rady alebo s tým prišiel hociktorý iný koaličný poslanec, nevyvolalo by to takúto búrku nevôle a takúto nevraživosť, akú to vyvolalo alebo ako to vyvolala skutočnosť, že tento návrh predložil práve Igor Matovič. Povedzte mi, čo je zlé na tom, ak sa dôchodcovia dostanú k peniazom? Čo je zlé na tom, ak ten dôchodca, ktorý ešte váha nad tým, či sa vôbec dá zaočkovať, tak takýmto spôsobom ho trošku pomkneme k tomu, aby sa zaočkovať dal? Poviem vám jeden príbeh. Minule mi volala jedna mne neznáma pani na facebooku a pýtala sa ma, že prečo o nich hovoríme, že sú nezodpovední, keď ona sa len bojí. Ona má strach z vakcíny. A tento strach šírite vy. Iracionálny strach z vakcíny, ktoré vôbec nie je pravda, že boli, že sú experimentálne. A vôbec nie je pravda ani to, že tieto vakcíny boli vymýšľané na kolene a boli vymýšľané za mesiac alebo za dva. To je všetko hlúposť. Vy to všetci dobre viete. To, čo sa reálne stalo, je to, že ten proces schvaľovania tých vakcín bol zrýchlený vraj v rámci Európskej únie a myslím teraz na Európsku liekovú agentúru; mRNA vakcíny sa vyrábajú už pomaly alebo ich vývoj začínal pred 20 – 30 rokmi. Toto vám tiež nevadí a nehovoríte tým ľuďom, že áno, choďte sa dať zaočkovať, ak môžte, pretože sú, existujú aj zdravotné indikácie, ktoré to vylučujú, ale pre ostatných je to jediná cesta ako vonku z tejto pandémie.